Trafin pääjohtaja Mia Nykopp on irtisanoutunut tänään torstaina.

Mia Nykopp ehti toimia Trafin pääjohtajana alle vuoden. OUTI JÄRVINEN/KL

Liikenteen turvallisuusvirasto Trafi tiedottaa, että sen pääjohtaja Mia Nykopp on irtisanoutunut. Nykopp irtisanoutui tänään torstaina 13. joulukuuta.

– Trafin julkiset kuljettajatiedot -palvelun toiminnasta syntyneen tilanteen rauhoittamiseksi ja luottamuksen palauttamiseksi olen päättänyt siirtyä sivuun Trafin pääjohtajan tehtävästä, Nykopp sanoo tiedotteessa.

Trafin pääjohtajana toimii vuoden loppuun asti Liikennevälineet-toimialan johtaja Olli Lindroos.

Nykoppin toimikausi alkoi tänä vuonna, 1. tammikuuta. Se olisi loppunut joka tapauksessa pian, sillä toimikausi oli vuoden.

Liikenne- ja viestintäministeriö kertoo tiedotteessaan, että riskejä Trafin sähköisten palveluiden avaamiseen on edelleen ja siksi palveluita avataan yksi kerrallaan. Ensimmäiset palvelut pyritään saamaan käyttöön ”mahdollisimman pian”. Tarkemmista aikatauluista ilmoitetaan heti, kun ne selviävät.

lltalehti kertoi torstaina, kuinka muun muassa suomalainen autokauppa jumittaa, koska sähköiset palvelut ovat kiinni. Liikenne- ja viestintäministeriön osastopäällikkö Laura Vilkkonen kertoi Iltalehdelle hetki sitten, että autokaupoista on tullut paljon viestejä siitä, kuinka kauppoja ei pysty tekemään.

Vilkkosen mukaan keskeisimmät sähköiset palvelut pyritään avaamaan mahdollisimman pian. Se tapahtuu todennäköisesti lähipäivinä.

Juttua päivitetty 13.12. kello 13.58: Lisätty tietoa sähköisten palvelujen avaamisesta.

Juttua päivitetty 13.12. kello 14.19: Muutettu otsikkoa.